Kristian Thulesen Dahl (DF), 2007-11-29:
Her i anden runde vil jeg lige tage et enkelt punkt op, som jeg synes er særlig vigtigt.
Det er, som om der er mange, der glemmer det.
Valgkampen startede i februar 2005 med, at en afdeling af Danish Crown i Nordjylland lukkede og stort set alle politikere valfartede til Nordjylland for at love krisepakker og for at sikre, at vores nordjyske venner kunne finde ny beskæftigelse.
Når jeg nævner det, er det selvfølgelig, fordi vi netop har fået nye ledighedstal, der viser, at den målrettede intention, regeringen og Dansk Folkeparti har haft om at nedbringe ledigheden til gavn for menneskers velfærd, jo er lykkedes over al forventning.
Vi har fået en ledighed, der nu er registreret til 3,0 pct., en ledighed, som man overhovedet ikke troede det var muligt at nå ned på.
Spurgte man økonomer for ganske få år siden, fik man at vide, at der nødvendigvis måtte være en ledighed i et samfund som det danske alene som følge af, at folk skifter fra ét job til et andet, og at det ville betyde, at ledigheden altid ville være større end det, vi nu er nået ned på.
Så det er en meget stor succeshistorie, at vi er nået ned på 3 pct. ledighed.
Det er nu lykkedes at få folk i arbejde, som vi altså ikke troede det var muligt at få i arbejde, folk, der har stået på kanten af arbejdsmarkedet, folk, der har været i de såkaldte matchkategorier, hvor det er endog meget svært at komme ud på arbejdsmarkedet.
Se, hvis vi nu havde haft fuldstændig fri indvandring til det danske arbejdsmarked, ville mange virksomheder have følt, at det ville være ulige meget nemmere at gå ud og ansætte nogle kvalificerede udlændinge til jobbene frem for at investere i vores danske medborgere.
Den her lille historie kan jo også gælde for mange af de indvandrere, der er kommet til Danmark.
Når vi i avisen forleden kunne læse, at 30.000 indvandrere er kommet i job siden 2001, skyldes det jo også, at vi har haft en målrettet bestræbelse på at sikre, at man i første række brugte den arbejdskraft, vi havde herhjemme, inden man bare hentede arbejdskraft udefra.
Det er også vores målsætning i Dansk Folkeparti, at vi har lige præcis de her ting for øje, når vi tilrettelægger arbejdet fremover, og derfor er det også med det udgangspunkt, vi kommer til forhandlingerne om den jobpakke, som regeringen har fremlagt, nemlig det udgangspunkt, at vi først og fremmest skal bruge de ressourcer, vi har herhjemme: Vi skal kvalificere mennesker til at være på arbejdsmarkedet, vi skal sige til folk, der tidligere har fået førtidspension, at hvis de har lyst til det og har mulighed for at give et bidrag på arbejdsmarkedet, så tror vi, at det er til gavn for det danske samfund, men så sandelig også for dem som personer, at de gør nytte med de ressourcer, de måtte have.
Og vi skal fastholde presset på virksomhederne for at investere i de medarbejdere, det er muligt at hente indenlands, før de henter medarbejdere i udlandet. Så vi går til forhandlingerne om en jobpakke, men vi gør det altså med det udgangspunkt, at det er vigtigt at fastholde det her pres, så når vi med de ordninger, der allerede gælder, har mange, der kommer udefra til det danske arbejdsmarked, og regeringen har som udgangspunkt, at vi skal åbne endnu mere op, skal det gøres på en måde, så vi sikrer det fortsatte pres for at bruge de ressourcer, vi har her i landet, i forhold til vores medborgere, så de i første omgang kommer i arbejde og bliver nyttiggjort, og så de også bliver nyttiggjort for deres egen skyld og deres ressourcer bliver brugt positivt.